PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea Legii 35 din 06 /06/1994 privind timbrul literar, cinematografic, teatral, muzical, folcloric, al artelor plastice, al arhitecturii şi de divertisment

 Propunerea legislativă pentru modificarea Legii 35 din 06 /06/1994 privind timbrul literar, cinematografic, teatral, muzical, folcloric, al artelor plastice, al arhitecturii şi de divertisment a fost transmisă spre dezbatere Comisiei pentru cultură, arte, mijloace de informare în masă, cu adresa nr.  P. l. - x  18 din  data de 1 februarie 2012 şi înregistrată la Comisie cu nr. 30/217/02.02.2010.

Comisia pentru cultură, arte, mijloace de informare în masă a fost sesizată în fond, cu această propunere legislativă, spre avizare fiind transmisă  Comisiei pentru buget finanţe şi bănci şi Comisiei juridice, de disciplină şi imunităţi. Până la data întocmirii raportului s-au primit avize negative din partea ambelor Comisii. 

Membrii Comisei au analizat textul iniţiativei legislative, ţinând cont de avizul favorabil, cu observaţii, emis de Consiliul Legislativ cu nr. 1051/07.10.2011 precum şi de Punctul de vedere al Guvernului, emis cu nr.2601/11.11.2011, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată,  propunerea legislativă face parte din categoria legilor ordinare. 


Propunerea legislativă a fost respinsă de Senat în şedinţa din 21 decembrie 2011, în calitate de primă Cameră sesizată.


Iniţiativa legislativă a fost dezbătută în şedinţele Comisiei din  6 şi 21 martie 2012. În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat doamna Irina CAJAL, subsecretar de stat în cadrul Ministerului Culturii şi Patrimoniului Naţional. 

Iniţiativa legislativă are ca obiect de reglementare modificarea Legii nr. 35 din 06 /06/1994 privind timbrul literar, cinematografic, teatral, muzical, folcloric, al artelor plastice, al arhitecturii şi de divertisment în sensul eliminării prevederilor referitoare la timbrul arhitecturii, care în opinia iniţiatorului – domnul deputat Daniel Vasile OAJDEA – este doar o suprataxă ce nu se justifică. 

La lucrările Comisiei au fost prezenţi 10 deputaţi din totalul de 19  membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului. Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru modificarea Legii 35 din 06 /06/1994 privind timbrul literar, cinematografic, teatral, muzical, folcloric, al artelor plastice, al arhitecturii şi de divertisment, întrucât sumele obţinute ca urmare a aplicării prevederilor referitoare la timbrul arhitecturii sunt colectate de Ordinul Arhitecţilor, ca organizaţiei profesională de specialitate şi sunt folosite exclusiv pentru obiective de natură culturală,  de la publicarea de volume ori traduceri de specialitate şi până la organizarea de evenimente culturale pentru promovarea valorilor culturii române. Membrii Comisiei au subliniat faptul că acest sistem este aplicat şi în alte ţări europene constituind o sursă de finanţare pentru activităţi culturale şi de promovare a valorilor româneşti peste hotare.

   PREŞEDINTE,                                           SECRETAR,

         Raluca TURCAN
                           Brânduşa Cornelia NOVAC
                 Şef birou,                                                             Consilier parlamentar,                                       


   Cristina Dan                                                                     Dan Kalber              

